**Peterd Község Önkormányzata Képviselő-testületének 1/2016.(I.18.) önkormányzati rendelete a határőrizeti célú ideiglenes biztonsági határzár létesítése során kitermelt faanyag szociális célú tűzifaként történő kiosztásának jogosultsági feltételeiről**

Peterd Község Önkormányzata Képviselő-testülete az Alaptörvény 32. cikk (1) bekezdés a) pontjában foglalt feladatkörében eljárva, a szociális ellátásokról szóló 1993. évi III. törvény 26.§-a és a 32.§ (3) bekezdése alapján a következő rendeletet alkotja:

1. **fejezet**

**Általános rendelkezések**

1. **A rendelet célja és hatálya**

1.§ (1) E rendelet célja, hogy Peterd településen élők részére támogatást nyújtson szociális

rászorultság alapján, meghatározza a természetben nyújtott szociális ellátás, egyszeri

tűzifa juttatás ellátási forma jogosultsági feltételeit, és az igénylés, odaítélés menetét.

(2) E rendelet hatálya kiterjed Peterd község közigazgatási területén életvitelszerűen lakó és

ott lakcímmel rendelkező állampolgárokra.

1. **A támogatás feltételei**

2.§ (1) Az önkormányzat vissza nem térítendő természetbeni

támogatásként háztartásonként legfeljebb 3 m3 tűzifát biztosít elsősorban annak a

személynek, aki

a) aktív korúak ellátására jogosult,

b) időskorúak járadékára jogosult,

c) lakhatáshoz kapcsolódó kiadások támogatásában részesül

d) halmozottan hátrányos helyzetű gyermeket nevel.

(2) A tűzifa támogatás ugyanazon lakott ingatlanra csak egy jogosultnak állapítható meg,

függetlenül a lakásban élő személyek és háztartások számától. Amennyiben egy

ingatlanról több kérelem érkezik, az elbírálás a kérelem beérkezésének sorrendjében

történik.

(3) Az önkormányzat a szociális célú tűzifában részesülőtől ellenszolgáltatást nem kér.

1. **A támogatás igénylésének menete**

3.§ (1) A támogatás megállapítása iránti eljárás kérelemre indul.

(2) A kérelmeket 2016. február 15. napjáig az Újpetrei Közös Önkormányzati

Hivatalba lehet benyújtani.

(3) A kérelmek elbírálása a polgármester hatáskörébe tartozik.

(4) A döntést követő 5 munkanapon belül a polgármester gondoskodik a tűzifa kiszállításáról.

1. **fejezet**

**Záró rendelkezések**

4.§. A rendelet a kihirdetést követő napon lép hatályba, és 2016. március 31. napján hatályát veszti.

Koskáné Barka Ibolya Spánné Csalos Beáta

polgármester jegyző

A rendeletet a képviselő-testület a 2016. január 11-i ülésén fogadta el. Kihirdetésre került 2016. január 18-án.

Spánné Csalos Beáta

jegyző